Smous sal soekend bly | Netwerk24
Smous sal soekend bly
Deur Igno Van Niekerk 22 Januarie 2020 06:02
Die storiesmous het sy storiewa langs die dorpie parkeer.
Soos storiesmouse maak, het hy eers na die omgewing gekyk. Die omgewing verraai gewoonlik wenke ten opsigte van die aard van die karakters.
Die storiesmous het sy watent toegerits en die dorpie binne­gestap. Op soek na 'n storie.
Wat hom opgeval het, was dat die huise nie soos gemmerbroodhuisies lyk nie. Om die waarheid te sê, het hy besef dat baie min van die huise agter die hoë mure en tralie­heinings sigbaar was.
Aan die buitewyke van die dorpie het plastieksakke soos pap ballonne aan doringdraadheinings gehang. Kleurryke, halfgestrykte vullisvlae wat getuig dat die karakters nie meer omgee nie.
Die skraal seun se hare was kortgeknip. Deur sy skoenoorblyfsels het sy tone langnael geloer. Hy het oor sy olierige T-hemp gevryf. Dan sy hande bak gehou. Die storiesmous was gereed vir 'n transaksie.
"Vertel my van jouself. Waar kom jy vandaan? Wat gaan jy doen met die geld wat jy hier verdien?"
Die seun het moeilik gepraat. Sy pa was al jare weg. Sy ma was lank siek. En nou is dit hy en sy sussie en hul ouerlose sinkplaathuis. Die daaglikse bedel om genoeg te kry om van te leef. En môre nog meer van dieselfde.
Die storiesmous wou meer hê. Dit was nie 'n nuwe storie nie; dit het geen storielyn gehad nie. Dit was te alledaags, te veel gesien en oorvertel. Uit sy ervaring het hy geweet storie-kliënte soek na iets waarmee hulle kan identifiseer, 'n held wat vir iets baklei, 'n protagonis wat die wêreld verander, 'n wenner teen alle verwagtinge in.
Hy het omgedraai en teruggestap. Die plastieksakvlae het raserig in die wind bly wapper.
By die wa het hy sy vulpen en notaboekie uitgehaal. Die pen het vet en maer strepe gemaak terwyl hy skryf: "Sonder hoop is daar nie meer stories nie."